പക്ഷിയെ വേട്ടയാടി തിന്നുന്ന ഭീമന് ആമ, അപൂര്വ ഭീകരദൃശ്യം, അങ്കലാപ്പിലായി ഗവേഷകര്! ആമകള് വ്യാപകമായി സസ്യാഹാരികളായിട്ടാണ് കണക്കാക്കപ്പെടുന്നത്. എന്നാല്, ഒരു പക്ഷിയെ വേട്ടയാടുകയും കൊല്ലുകയും തിന്നുകയും ചെയ്യുന്ന ഒരു ഭീമന് ആമയുടെ ദൃശ്യങ്ങള് ശാസ്ത്രജ്ഞരെ ആകെ അങ്കലാപ്പിലാക്കിയിരിക്കയാണ്. സീഷെല്സിലെ ഫ്രഗേറ്റ് ദ്വീപിലെ ഗവേഷകര് ആദ്യമായി ഒരു സീഷെല്സ് ഭീമന് ആമ അക്രമാസക്തനായ ഒരു വേട്ടക്കാരനായി മാറുന്നത്തിന്റെ ദൃശ്യങ്ങള്ക്ക് സാക്ഷ്യം വഹിച്ചു. വളരെ അപൂര്വമായി മാത്രം ചിലപ്പോള് ചത്ത മൃഗങ്ങളുടെ മാംസമോ, കാല്സ്യത്തിനായി എല്ലോ ഒച്ചുകളെയോ കഴിക്കുമെന്നതൊഴിച്ചാല്, ആമകള് പൊതുവെ സസ്യാഹാരികളാണെന്നാണ് മുന്പ് കരുതിയിരുന്നത്. എന്നാല് കഴിഞ്ഞ വേനലില്, വേട്ടയാടുന്ന ആമയുടെ ദൃശ്യങ്ങള് ഗവേഷകര് പകര്ത്തിയതിന് പിന്നാലെ, ഈ മേഖലയിലെ മറ്റുള്ളവയും ഈ സ്വഭാവസവിശേഷത പ്രകടിപ്പിക്കുന്നതായി ഗവേഷകര് കണ്ടെത്തി. ആ വീഡിയോയില് മരത്തില് നിന്ന് വീഴുന്ന പക്ഷിയെയും പതുക്കെ അതിനടുത്തേയ്ക്ക് നടന്നടുക്കുന്ന ആമയെയും കാണാം. പക്ഷിക്കുഞ്ഞ് ചിറകിട്ടടിച്ച് ആമയുടെ മുഖത്ത് കൊക്ക് കൊണ്ട് കുത്തുന്നതും കാണാം. ചിറകു വീശിക്കൊണ്ട് പക്ഷി സ്വയം പ്രതിരോധിക്കാന് ശ്രമിക്കുന്നു, എന്നാല്, ഫലമുണ്ടായില്ല. ഒടുവില്, ആമ പക്ഷിയുടെ തല കടിച്ചെടുത്ത് അതിനെ തല്ക്ഷണം കൊല്ലുന്നു. അതിന്റെ മെലിഞ്ഞ ശരീരം പിടയുന്നതും ആമ അതിനെ മുഴുവനായി വിഴുങ്ങുന്നതും വീഡിയോയില് കാണാന് കഴിയും. ഇക്കോടൂറിസത്തിനായി ഈ സ്വകാര്യ ദ്വീപ് വലിയ തോതില് പുനഃസ്ഥാപ്പിക്കപ്പെട്ടു. ഇത് ആവാസവ്യവസ്ഥയില് മാറ്റങ്ങള് ഉണ്ടാക്കി. കടല്പക്ഷികള് വന്തോതില് പെരുകാന് ഇത് കാരണമായി. ഇപ്പോള് അവിടെ ഏകദേശം 265,000 ഓളം കടല്പക്ഷികളുണ്ട്. മരങ്ങള്ക്കടിയിലെ കൂടുകളില് നിന്ന് വീഴുന്ന കുഞ്ഞുങ്ങള് ആമകള് ആഹാരമാകുന്നു. കറന്റ് ബയോളജി എന്ന ജേര്ണലിലാണ് ഈ പഠനം ഗവേഷകര് പ്രസിദ്ധീകരിച്ചിട്ടുള്ളത്. പൊതുവെ സസ്യഭുക്കുകളാണെന്ന് കരുതപ്പെടുന്ന ഒരിനമാണ് ഇതെന്ന് പഠനത്തില് പറയുന്നു. കേംബ്രിഡ്ജിലെ പീറ്റര്ഹൗസിലെ ഡയറക്ടര് ഓഫ് സ്റ്റഡീസും കേംബ്രിഡ്ജ് സര്വകലാശാലയിലെ സുവോളജി മ്യൂസിയത്തിലെ അഫിലിയേറ്റഡ് ഗവേഷകനുമായ ഡോ. ജസ്റ്റിന് ജെര്ലാച്ചാണ് പഠനത്തിന് നേതൃത്വം നല്കിയത്. Last Updated Aug 24, 2021, 1:53 PM IST Tortoises bird study killing and eating